Twee ‘renosterstropers’ aangekeerFoto: SAPD/Facebook Twee vermeende renosterstropers is Sondagaand in Limpopo in hegtenis geneem. Kol. Ronel Otto, provinsiale polisiewoordvoerder, het gesê die verdagtes is op die R101 tussen Polokwane (Pietersburg) en Mokopane (Potgietersrus) in hegtenis geneem. “Inligting is ontvang oor vermeende stropers op pad om renosters in die Mokopane-omgewing te gaan skiet en inligting oor die verdagte voertuig is uitgestuur,” het Otto Maandag gesê. Die voertuig is deur beamptes van die provinsie se renosterstropery-taakspan opgemerk en van die pad af gedwing. Die verdagtes is in hegtenis geneem en die polisie het beslag gelê op ŉ jaggeweer, ammunisie, ŉ byl en ŉ leer. Die verdagtes sal na verwagting Dinsdag in die Polokwane-landdroshof verskyn.